Folketing
2006-12-14

For det andet bliver de gældende rådgivningspåbud specificeret, så indsatsen her bliver mere rettet mod at forebygge nye arbejdsmiljøproblemer. For det tredje lægges der op til nogle småændringer af smiley-ordningen. Det vil fremover fremgå klart, hvilke virksomheder der har haft besøg af Arbejdstilsynet, men ikke har nogen problemer. Og så kommer der en ny kategori af smileys, hvor det fremgår, at en virksomhed har gennemført en særlig indsats for at forebygge arbejdsmiljøproblemer. Endelig og for det fjerde strammes der op på rådgivningen vedrørende det psykiske arbejdsmiljø. Arbejdstilsynet vil fremover kunne stille krav om, at de rådgivere, som en given virksomhed skal benytte sig af, skal have særlig ekspertise. I Venstre er vi meget tilfredse med den arbejdsmiljøreform, vi gennemførte for et par år siden, hvor vi prioriterede en effektiv arbejdsmiljøindsats over for de virksomheder, der har de største arbejdsmiljøproblemer. De forbedringer, regeringen nu lægger op til, vil blot gøre vores indsats for et godt arbejdsmiljø endnu bedre.